Мэзкуу къыщикIуэтакъым
«Спартак-2» (Мэзкуу) — «Спартак-Налшык» (Налшык) — 0:0. Мэзкуу. «Спартак» академием и стадион. ФокIадэм и 17-м. ЦIыху 350-рэ еплъащ.
Судьяхэр Соколов (Воронеж), Степанов, Политов (тIури Томск щыщщ).
«Спартак-2»: Песьяков, Кутин (Гулиев, 46), Пуцко, Хомухэ, Шанбиев, Леонтьев, Самсонов, Савичев (Пантелеев, 67), Мелкадзе, Давыдов (Зуев, 46), Федчук (Бакаев, 78).
«Спартак-Налшык»: Антипов, Семёнов, Дашаев, Мэкъуауэ, Мурачёв, Войнов, Багъэтыр (Соблыр, 69), Ахриев (Кузнецов, 57), Гугуев (Ахъядов, 78), Дроздов (Мухьэммэд, 85), Бажэ.
Дагъуэ къыхуащIащ Зуевым, Самсоновым, Войновым.
«Спартак-Налшыкыр» хэту япэ дивизионым мы гъэм щрагъэкIуэкIа зэIущIэхэм зэхьэрхуэрэгъухэм топ 19 щыдагъэкIащ. Ар нэхъ мащIэ дыдэхэм ящыщ зыщ. Мэзкуу и «Спартак-2»-р нэхъ зэIухауэ мэджэгу. Абы езым къыхудагъэкIми, хуэдитIым нэблагъэкIэ нэхъыбэу жэ-уап иретыжыф. ИкIи ар щIэбгъэщIэгъуэн щыIэкъым: мэзкуудэсхэм премьер-лигэм щаIэ гуп нэхъыщхьэм зэхьэзэхуэм пашэныгъэр щиIыгъщ, апхуэдэуи абы пIалъэкIэ хамыгъэхьэхэм «Спартак-2»-м зыкъыщагъэлъэгъуэ-ну Iэмал ират. Къапщтэмэ, налшыкдэсхэм щаIущIэнум ирихьэлIэу ди хьэрхуэ- рэгъухэм загъэлъэщащ Оренбург щытекIуауэ къикIыжа гуп нэхъыщхьэм зэкIэ къахуэмысэбэпа икIи абы къыхэкIыу зызыгъэпсэхуахэу гъуащхьэтет ПесьяковымкIэ, гъуащхьэхъумэхэу Кутинымырэ ПуцкокIэрэ, гъуащхьауэ Мелкадзе сымэкIэ. Ахэращ ди хьэрхуэ-рэгъухэм ящыщу мы зэIущIэм щынэхъыфIари.
Мэзкуурэ Налшыкрэ я «Спартак»-хэм я зэпэщIэтыныгъэр хуабжьу гуащIэ хъуащ. Я стадионым сыт щыгъуи щытекIуэу еса хэгъэрейхэр занщIу ипэкIэ кIуэтащ, арщхьэкIэ ди щIалэхэр абыхэм ерыщу къапэуващ. Еянэ дакъикъэм Давыдовыр щхьэмыгъазэу «Спартак-Налшыкым» и штрафнойм илъэдащ. АрщхьэкIэ ди гъуащхьэхъумэм ар къигъэувыIэну хузэфIэкIащ. Мыгувэу налшыкдэсхэм абы хуэфэщэн жэуап иратащ икIи Войновыр зэуа топыр зы мащIэкIэщ гъуэм зэрыхуэмызар.
Бжыгъэр къызэIуахыным пэгъунэгъу дыдэ хъуат джэгум и япэ Iыхьэм икухэм. Кутиным къыхита топым Денисовыр лъэщу еуащ. Ди насыпти, Антиповым абы къригъэгъэзэну хузэфIэкIащ. ИужькIэ Федчукрэ Самсоновымрэ къызэуа топхэми ар къигъэдзыхакъым.
Джэгум и етIуанэ Iыхьэри зэшыгъуэу щытакъым. Къапщтэмэ, 69-нэ дакъикъэм Мелкадзе зэуа топыр «Спартак-Налшыкым» и гъуащхьэм техуэри, къэлъеижащ. Ди щIалэхэми Iэмал гъуэзэджэ зыбжанэ яIащ. Ар- щхьэкIэ зэрытемыгъэкIуауэ, бжыгъэри къызэIуамыхауэ джэгур иухащ. Абы ипкъ иткIэ зэпэщIэта командэхэр здэщыта увыпIэхэм къыщынэжащ икIи нэхъ мащIэ дыдэрэ (9) къыхэжаныкIа гупу налшыкдэсхэр къэ-нащ.
Урысей Федерацэм футболымкIэ и япэ дивизионым щекIуэкI зэхьэзэхуэм ипкъ иткIэ зэхэтыну къыкIэлъыкIуэ джэгугъуэри «Спартак-Налшыкым» и дежкIэ зэрымытыншынур наIуэщ. Блыщхьэ къакIуэ, фокIадэм и 26-м, абы къригъэблэгъэнущ зэхьэзэхуэм бжьыпэр щызыIыгъ Мэзкуу и «Динамо»-м зы очкокIэ фIэкIа къыкIэрымыху Ленинград областым и «Тос-но» командэр. Ди лъахэгъу Абазэ Руслан зи гъуащхьэхъумэ хьэщIэхэр хущIэкъунущ Налшыки текIуэныгъэр щызэIэрагъэхьэну.
Ещанэ увыпIэм нэс зэуэ дэкIуэтеящ «Шинник»-р. Краснодар щыIэу зи Iуэхухэр кIуэ пэтми нэхъ зэIыхьэ «Кубань»-м ар зэрытекIуам апхуэдэ пщIэ къыпэкIуащ.
Иужь дыдэ увыпIэр, икIэм-икIэжым, ибгынащ «Луч-Энергия»-м. Налшык щытекIуауэ игъэзэжа иужькIэ абы хигъэщIащ Нижнекамск и «Нефтехимик»-ри.
АдэкIэ фыщыдгъэгъуэзэнщ япэ дивизионым иу-жьу щызэхэта зэIущIэхэм къарикIуа бжыгъэхэм. Мис ахэр: «СКА-Хабаровск» (Хабаровск) — «Балтика» (Калининград) — 0:0, «Сибирь» (Новосибирск) — «Енисей» (Красноярск) — 1:1, «Луч-Энергия» (Владивосток) — «Нефтехимик» (Нижнекамск) — 1:0, «Тамбов» (Тамбов) — «Зенит-2» (Санкт-Петербург) — 0:0, «Тосно» (Ленинград область) — «Волгарь» (Астрахань) — 3:0, «Мордовия» (Саранск) — «Тюмень» (Тюмень) -1:1, «Факел» (Воронеж) — «Сокол» (Саратов) — 1:2, «Кубань» (Краснодар) — «Шинник» (Ярославль) — 0:1.
«Химки» (Химки) — «Динамо» (Мэзкуу) зэIущIэр ягъэIэпхъуащ.
КъыкIэлъыкIуэ джэгугъуэр «Спартак-Налшыкым» пщэдей иригъэкIуэкIынущ. Урысей Федерацэм футболымкIэ и кубокыр къэхьы-ным и зэхьэзэхуэм и финалым и 1/16-нэ Iыхьэм ди щIалэхэм къыщрагъэблэгъэнущ премьер-лигэм щыпашэхэм ящыщ зы икIи Европэм и лигэм ехъулIэныгъэкIэ щыджэгу «Краснодар»-р.
Жыласэ Заурбэч.
